KOMISIJOS ATASKAITA TARYBAI

2004 m. balandžio 29 d. Tarybos reglamento (EB) Nr. 866/2004 įgyvendinimo ir jį taikant susidariusios padėties keturioliktoji ataskaita (2017 m. sausio 1 d. – gruodžio 31 d. laikotarpis)

Tarybos reglamentas (EB) Nr. 866/2004 dėl režimo pagal Stojimo akto 10 protokolo 2 straipsnį (toliau – Žaliosios linijos reglamentas, ŽLR) įsigaliojo 2004 m. gegužės 1 d. Juo nustatomos ES teisės nuostatų taikymo asmenų, prekių ir paslaugų judėjimui per liniją, skiriančią Kipro Respublikos sritis, kurių Vyriausybė veiksmingai nekontroliuoja, ir sritis, kurias ji kontroliuoja, sąlygos. Siekiant užtikrinti šių taisyklių veiksmingumą, jas imta taikyti plačiau – įtraukiant šias sritis ir Jungtinės Karalystės Rytų suverenios bazės teritoriją (RSBT) skiriančią ribą.

Ši ataskaita apima 2017 m. sausio 1 d. – gruodžio 31 d. laikotarpį.

Ataskaitiniu laikotarpiu dėl šio reglamento įgyvendinimo Komisija palaikė konstruktyvų dialogą su atitinkamomis Kipro Respublikos valdžios institucijomis, Suverenios bazės teritorijos (SBT) administracija ir su Kipro turkų prekybos rūmais (toliau – TCCoC).

1. LINIJOS KIRTIMAS (ASMENYS)

1.1. Linijos kirtimas oficialiuose linijos perėjimo punktuose

Reglamentu nustatyta nuolatinė Kipro, kitų ES piliečių ir trečiųjų šalių piliečių, oficialiuose linijos perėjimo punktuose kertančių Žaliąją liniją (toliau – linija), laisvo judėjimo teisinė sistema. Palyginti su ankstesniais metais, 2017 m. liniją kertančių Kipro turkų ir Kipro graikų padaugėjo.

Remiantis Kipro Respublikos policijos (toliau – CYPOL) duomenimis, ataskaitiniu laikotarpiu liniją kirto 646 569 Kipro graikai (pernai – 613 111) ir 267 467 Kipro graikų transporto priemonės (pernai – 244 929) iš Vyriausybės kontroliuojamų sričių į šiaurinę Kipro dalį, taip pat 1 140 682 Kipro turkai (pernai – 1 138 670) ir 435 882 Kipro turkų transporto priemonės (pernai – 413 208) iš Kipro šiaurinės dalies į Vyriausybės kontroliuojamas sritis .

Liniją kertančių Kipro pilietybės neturinčių ES piliečių ir trečiųjų šalių piliečių skaičius gerokai padidėjo. Ataskaitiniu laikotarpiu liniją kirto 822 318 Kipro pilietybės neturinčių ES piliečių ir trečiųjų šalių piliečių (pernai – 385 426). Tai, kad gerokai padidėjo liniją kertančių Kipro pilietybės neturinčių ES piliečių ir trečiųjų šalių piliečių skaičius, buvo siejama su tuo, kad saloje apskritai padaugėjo turistų.

Į pirmiau nurodytus CYPOL skaičius neįtraukti asmenys ir transporto priemonės, kirtę liniją iš šiaurinės Kipro dalies per Pergamo ir Strovilijos kirtimo punktus, kurie yra pavaldūs Jungtinės Karalystės Rytų suverenios bazės teritorijos (RSBT) administracijai. RSBT ataskaitoje teigiama, kad liniją į šiaurinę Kipro dalį kirto 140 913 Kipro graikų (pernai – 125 457) ir 59 852 Kipro graikų transporto priemonės (pernai – 49 694). Tuo pačiu metu priešinga kryptimi liniją kirto 457 314 Kipro turkų (pernai – 429 807) ir 272 090 Kipro turkų transporto priemonių (pernai – 246 474). Be to, liniją kirto 415 051 Kipro pilietybės neturintis ES pilietis ir trečiųjų šalių pilietis (pernai – 295 042).

2017 m. linijos perėjimo punktuose dirbančių CYPOL darbuotojų skaičius išliko toks pats kaip ir 2016 m. – 69.

Kipro turkų bendruomenės surinkti duomenys rodo, kad 2017 m. iš Vyriausybės kontroliuojamų sričių į šiaurinę Kipro dalį liniją kirtusių Kipro graikų skaičius padidėjo iki 1 066 284 (pernai – 980 724), o Kipro graikų transporto priemonių skaičius padidėjo iki 392 300 (pernai – 346 609). Iš tų duomenų taip pat matyti, kad priešinga kryptimi liniją kirtusių Kipro turkų skaičius padidėjo iki 1 796 353 (pernai – 1 762 498), o Kipro turkų transporto priemonių skaičius padidėjo iki 782 656 (pernai – 728 049). Remiantis pateiktais statistiniais duomenimis, iš Vyriausybės kontroliuojamų sričių į šiaurinę Kipro dalį liniją kirto 1 546 475 Kipro pilietybės neturintys ES piliečiai ir trečiųjų šalių piliečiai (pernai – 1 253 446).

2017 m. nepranešta apie jokius su linijos kirtimu susijusius incidentus. Tačiau Kipro turkų autobusams, vežantiems ES piliečius, Kipro Respublikos valdžios institucijos iki šiol dar neleidžia patekti į Vyriausybės kontroliuojamas sritis.

Toliau buvo statoma infrastruktūra, kad būtų galima atidaryti du naujus Lefkos–Aplikio ir Derinijos perėjimo punktus.

Jungtinių Tautų taikos palaikymo pajėgos Kipre (UNFICYP) toliau siekė sudaryti geresnes sąlygas religinėms apeigoms atlikti. Vis dėlto UNFICYP su susirūpinimu pažymėjo, kad, palyginti su tuo pačiu laikotarpiu 2016 m., sumažėjo prašymų dėl geresnių sąlygų religinėms apeigoms atlikti sudarymo šiaurinėje Kipro dalyje ir tokių apeigų patvirtinimų skaičius.

1.2. Neteisėta migracija per Žaliąją liniją ir prieglobstis

Iš CYPOL pateiktų 2017 m. duomenų matyti, kad padidėjo neteisėtai liniją iš šiaurinės Kipro dalies į Vyriausybės kontroliuojamas sritis kertančių migrantų skaičius. 2017 m. šiuo būdu liniją kirto 1 686 neteisėti migrantai, o 2016 m. – 1 499, 2015 m. – 1 290. Dažniausiai liniją kirtę sulaikyti neteisėti migrantai buvo iš šių kilmės šalių: Sirijos (753), Pakistano (119), Somalio (111), Kamerūno (98) ir Turkijos (74). Iš šių 1 686 neteisėtų migrantų 90 proc. (1 519) pateikė prašymus dėl tarptautinės apsaugos Kipro Respublikoje. Dauguma šių pareiškėjų buvo iš Sirijos (744).

Neteisėti migrantai paprastai sulaikomi atliekant tikrinimą prie linijos arba oro uostuose, jiems mėginant išvykti iš Kipro. Kai kuriais atvejais neteisėti migrantai kreipėsi į policijos nuovadas prašydami tarptautinės apsaugos.